אליפות העולם בשחמט 2023

**אליפות העולם בשחמט 2023** היא דו-קרב שחמט לקביעת אלוף העולם בשחמט, שהחלה ב-9 באפריל והסתיימה ב-30 באפריל 2023. מכיוון שהאלוף המכהן מגנוס קרלסן החליט שלא להגן על תוארו מול יאן נפומניאשצ'י מרוסיה, הזוכה בטורניר המועמדים 2022, שיחק נפומניאשצ'י נגד הזוכה במקום השני בתחרות המועמדים 2022, דינג לירן מהרפובליקה העממית של סין. דינג לירן ניצח בהתמודדות לאחר שבתום 14 המשחקים בקצב רגיל הסתיימו בתיקו 7–7 ו־4 המשחקים במהירים הסתיימו בתוצאה 2.5–1.5

האליפות נערכה בבירת קזחסטן, אסטנה וקרן הפרסים נקבעה על סכום של 2 מיליון דולר אמריקאי, כאשר החלוקה שלו תהיה 60/40.

נקבע כי בתחרות ישחקו 14 משחקים, ומי שיגיע לתוצאה של לפחות ½7 יזכה באליפות העולם. אם התוצאה תהיה שווה לאחר 14 משחקים, ישחקו משחקים בקצב מהיר יותר עד להכרעה. לאחר שבתום 14 משחקים התוצאה הייתה תיקו, 7 נקודות לכל שחקן. משחקי ההכרעה נקבעו ליום ראשון 30 באפריל. תחילה ישוחקו 4 משחקי שחמט מהיר (25 דקות לכל שחקן), ואם שוב לא תהיה הכרעה, ישחקו זוגות משחקי "בליץ" (5 דקות לכל שחקן).

## הוויתור של קרלסן על התואר
כדי לשמור על התואר שלו, נדרש מגנוס קרלסן, האלוף הנוכחי, כמקובל, להגן עליו בדו-קרב מול מתמודד שזוכה בתחרות המועמדים. בדצמבר 2021, זמן קצר לאחר זכייתו באליפות ב-2021 מול יאן נפומניאשצ'י, העלה קרלסן ספק אם הוא יגן שוב על תוארו. הוא הצהיר שחסרה לו מוטיבציה, ואולי לא יגן על תוארו, אלא אם המתמודד יהיה עלי רזא פירוזג'א, שהגיע למקום השני בדירוג העולמי ב-2021 בעודו בן 18. באפריל 2022, קרלסן הרחיב ואמר כי אין סיכוי שהוא ישחק, ללא אזכור של יריב פוטנציאלי כלשהו.

כשתחרות המועמדים הסתיימה בתחילת יולי 2022, ניהלו פיד"ה וקרלסן מגעים בנוגע לאליפות העולם ולפורמט שלה, כאשר פיד"ה קיוותה שקרלסן ייתן תשובה עד 20 ביולי. ב-20 ביולי הודיע קרלסן כי לא יגן על תוארו.

המשמעות היא שקרלסן איבד בתום ההתמודדות את תואר אלוף העולם, ודו-קרב אליפות העולם ב-2023 התנהל בין יאן נפומניאשצ'י (הזוכה בתחרות המועמדים 2022), שגם הפסיד לקרלסן באליפות העולם בשחמט 2021, לבין דינג לירן (הזוכה במקום ה-2 בתחרות המועמדים 2022).

## תוצאות המשחקים

משחקים בקצב מלא

משחקים בקצב מהיר

## משחקי הדו-קרב
### משחק ראשון
יאן נפומניאשצ'י שיחק בכלים הלבנים ובחר בהסתעפות נדירה של הפתיחה הספרדית, וריאצית ההחלפה המעוכבת הכפולה, הכאת הפרש ב-ג6 לאחר נסיגת הרץ וההצרחה. זו איננה הסתעפות שנחשבת מסוכנת מבחינה תאורטית, אבל אם השחור לא מכיר אותה יכולה לגרום לו בעיות.

### משחק שני
יאן נפומניאשצ'י ניצח במשחק השני, בכלים השחורים. דינג הפתיע בפתיחת המשחק כאשר שיחק 4. ח3 בגמביט המלכה הנדחה אך לאחר מכן שגה במסע ה-12. פ:ו6, והעמדה התמוטטה במהירות עד שנכנע במסע ה-29. נפומניאשצ'י שיחק בביטחון ובמהירות, בשעה שדינג ניצל כמעט את כל זמנו עוד לפני המסע ה-20.

### משחק שלישי
יאן נפומניאשצ'י שיחק שוב בכלים הלבנים, והמשחק חזר במדויק (עד המסע ה-17) אחר משחק בין אניש גירי ללירן משנת 2022.

### משחק רביעי
דינג לירן ניצח במשחק הרביעי, והשווה את התוצאה ל-2-2.

לאחר שנראה טרוד בשני המשחקים הראשונים, דינג נראה הרבה יותר טוב במשחקים השלישי והרביעי. במשחק השלישי הוא השיג תיקו קל בשחור, וברביעי יצר סדרת בעיות לנפומניאשצ'י בשחקו בכלים הלבנים. דינג בחר בהסתעפות ארבעת הפרשים בפתיחה האנגלית ובשלב מוקדם הקריב רגלי כדי להשיג מרכז רגלים חזק. השחור עמד סביר אבל היה צריך לקבל החלטות לא פשוטות. דינג חשב 15 דקות על מסעו ה-22 רו3 אבל לאחר מכן שני השחקנים השקיעו מעט זמן למחשבה על יתרת המסעים. קצב משחק מהיר זה העיד על עצבנות השחקנים והוביל לשגיאה של נפומניאשצ'י במסע ה-28 פד4. המסע ז5 היה שומר על שוויון מלא, וככל הנראה הקרבת הטיב לא נשקלה ברצינות על ידי נפומניאשצ'י. אחריה העמדה אבודה כפי שדינג הראה בתוך מסעים ספורים.

### משחק חמישי
נפומניאשצ'י ניצח במשחק החמישי, והתוצאה 2–3 לטובתו.

לאחר שלא השיג יתרון בפתיחה בה נקט במשחק השלישי (גמביט המלכה) חזר נפומניאשצ'י למסע 1. ה4 בו השתמש במשחק הראשון. המשחק עבר לפתיחה ספרדית הסגורה שבה השתמש דינג פעמים רבות. ככל הנראה שני השחקנים הכירו את המשחק בין עלי רזא פירוזג'א לאניש גירי שהתפתח בצורה זהה עד המסע ה-12 שם בחר פירוזג'א במסע 12. פא3 (וניצח); נפומניאשצ'י שיחק 12. רז5 ולאחר המשחק אמר שהעמדה במסע ה-12 הייתה חלק מההכנה שלו לדו-קרב.

המשחק הפך למסובך מאוד, והמסע 19..רד8 הוביל לחילופי כלים שהשאירו את השחור עם רץ לא כל כך פעיל ואגף מלך שלא היה מוגן דיו. 23. ח4 הייתה תחילת התוכנית של נפומניאשצ'י לנצל חולשות אלו. תוכנת המחשב ממליצה על 23...צא2 לצורך משחק נגד באגף המלכה. דינג זיהה את המסע 29...פ:ו5 כשגיאה המרכזית שלו (עדיף בהרבה 29...מהו6) ואמר כי לא זיהה את עוצמתו של המסע 33. ז4 שלאחריו היה לנפומניאשצ'י יתרון גדול. בנוסף דינג היה בלחץ זמן ניכר לפני המסע ה-40 והמסע 37...ח:ז5 הייתה השגיאה המכרעת.

### משחק שישי
דינג לירן ניצח במשחק השישי, והשווה את התוצאה ל-3-3.

דינג בחר בשיטת לונדון המביאה למשחק חצי סגור וזו הפעם הראשונה במסגרת דו-הקרב שננקטת פתיחה זו. נפומניאשצ'י המשיך בקו העיקרי של הפתיחה עד למסע ה-14...פד7 שלאחריו הפכה עמדתו ללא נוחה. במסע ה-20. מהז3 הציע הלבן מעבר לסיום, שייתכן שלנפומניאשצ'י היה עדיף מההמשך בו בחר. 23. צב3 הייתה דרך טובה אף על פי ש-23. ב4 הועדף על ידי תוכנות השחמט. לאחר מכן שני היריבים מצאו את המסעים הטובים ביותר. 32. צג5 היה מסע טבעי, אך 32. מהה1 ששומר על הכל עוד מספר מסעים נראה עדיף. הסיכוי האחרון של השחור היה 32...מה:ג3 מסע שנפומניאשצ'י היה בוחר באופן אינטואיטיבי אבל ההסתעפות שמצילה אותו הייתה ארוכה וקשה לחישוב, והעמדות נראו מפסידות. אחרי 32..מהג1 עמדת השחור הייתה אבודה אבל הוא ניסה לקדם את רגלי א' שאכן נראה מסוכן. דינג פתח בהתקפה על המלך השחור ולאחר תוספת הזמן של המסע ה-40 מצא את המסע המבריק 41. ד5 שחסך ממנו סיום טכני וכפה מט מהיר משום שרגלי ד' מכסה את ה6 ומאפשר ללבן להקריב את המלכה לצורך המט. 44. מהו7 עם איומי המט שאין דרך למונעם אילצו את נפומניאשצ'י להיכנע.

### משחק שביעי
המשחק השביעי הניב את ההכרעה החמישית, ביחס לשני משחקי תיקו בלבד, תוצאה יוצאת דופן עד מאוד בדו-קרבות לאליפות העולם. דינג לירן היה בעמדה מעט טובה יותר כשקפא לגמרי והפסיק לשחק בדוחק זמן; כאשר המשיך הפכה עמדתו לאבודה בתוך מסעים ספורים והוא נכנע כשנותרו לו שלוש שניות להשלמת מספר מסעים עד למסע ה-40.

דינג הפתיע את יריבו כאשר בחר בהגנה הצרפתית בשחור. נפומניאשצ'י בחר בנוסח טאראש. לאחר החידוש במסע השמיני 8...פג6 נראה כי ההכנה התאורטית הסתיימה לשני השחקנים והמשחק למעשה התחיל. לדינג הייתה עמדה טובה אבל היה עליו להיזהר כי ההתקפה של נפומניאשצ'י נראתה מסוכנת. לאחר המסע ה-16 צאד8 לדינג נותרו 43 דקות להשלים 24 מסעים עד למסע ה-40, כבר איתות לבעיית זמן. המסע 29...ח5 היה מצוין אך עם 11 דקות בלבד להשלמת 40 מסעים כבר היה לדינג דוחק זמן של ממש. על המסע ה-32 השקיע דינג כ-5 דקות ונותר עם 44 שניות להשלמת יתרת המסעים עד למסע ה-40, בלי סיכוי אמיתי בעמדה כה חריפה. המסע 33..צד3 שמט את העמדה לגמרי.

### משחק שמיני
המשחק השמיני הסתיים בתיקו, אך לאחר שדינג לירן החמיץ זכייה. דינג שיחק 4. ה3 נגד ההגנה הנימצו-הודית, אך לאחר 5. א3 מבנה הרגלים הפך דומה לזאמיש. לאחר מכן הוא שיחק 9. צא2 במה שהיה אמור להיות הפתעה משמעותית. לאחר המסע הטבעי של נפומניאשצ'י 9...ב6 דינג המשיך עם הקרבה זמנית של כלי ופריצה במרכז. על המסע 17. ד6 השקיע דינג למעלה מחצי שעה, אבל יצר הרבה בעיות לשחור. המסע 22...צח8 הייתה טעות גסה, ולאחר 24. צד2 לדינג הייתה עמדה זכויה. אם דינג היה מוצא את המסע 26. צד3 סביר להניח שהיה זוכה במשחק. 31...מהח4 היה מסע מפסיד ל-32. מה:ד8. אמנם המסע קשה לחישוב עקב ההסתעפויות הרבות שמבטיחות בריחה משח נצחי והכתרת רגלי ד'.

### משחק תשיעי
המשחק התשיעי הסתיים בתיקו. במשחק זה בחר דינג לירן בהסתעפות של הגנת ברלין של הפתיחה הספרדית. בחירה מקובלת ברמה הגבוהה בשחמט מזה שנים רבות. פתיחה סולידית שהשחור יכול להכין מסעים רבים קדימה. הלבן שיחק 4. ד3 ודינג בחר ברעיון מעניין במסע ה-15 ...מהג7 אך שגה במסע ה-17...צב-8, מסע שהחל ליצור בעיות. מבנה הרגלים של השחור באגף המלכה נראה גרוע מאוד אך תוכנות המחשב עדיין העריכו שהעמדה סבירה לאחר 24...צג2 אך השחור שיחק 24...צב5 ושני מסעים מאוחר יותר 26...רה6 והשחור נאלץ להקריב טיב. נפומניאשצ'י דחה את ההקרבה ובמקום זאת לקח את הרץ ב-ה6, בשעה שקבלת הטיב הייתה מעניקה לו סיכוי טוב יותר לניצחון. המסע 32. מה:א4 הוביל לחילופי כלים ולעמדת סיום. לאחר מספר מסעים נוצרה עמדה שקולה אף על פי שהיה לשחור רגלי פחות. נפומניאשצ'י לחץ את דינג אבל לאחר 55. ח3 העמדה הייתה שקולה לגמרי.

### משחק עשירי
המשחק העשירי הסתיים בתיקו. במשחק זה בחר דינג לירן בהסתעפות של הפתיחה האנגלית עם הסתעפות לארבעת הפרשים עם 4. ה4 ולאחר מכן המשחק עקב אחר משחק של נפומניאשצ'י משנת 2020 עד למסע 14. 0-0 שהיווה חידוש של דינג. במסע ה-17 הלבן בחר לעבור לסיום, ולא נראה שיש ללבן סיכוי לנצח. במסע ה-33 דינג הציע חילופי צריחים והיה ברור שהוא לא מנסה לזכות במשחק. בסוף המשחק נותרו רק המלכים על הלוח.

### משחק אחד עשר
המשחק האחד עשר הסתיים בתיקו לאחר 39 מסעים ופחות משעתיים משחק. נפומניאשצ'י פתח שוב 1. ה4 והפתיחה הספרדית הסגורה עם 6. ד3. המסע ה-14...רז7 היה חדש אך לאחר המסע ה-19 החלו חילופי כלים מסיביים והעמדה הגיעה לעמדת שוויון של צריח ורגלים.

### משחק שנים עשר
נפומניאשצ'י נחל הפסד מטלטל במשחק ה-12; לא זו בלבד שהתוצאה הפכה לתיקו 6-6 עם שני משחקים לסיום הדו-קרב, אלא שזו גם מכה רגשית קשה, שכן נפומניאשצ'י עמד בעמדת ניצחון, והיה יכול להבטיח למעשה את זכייתו באליפות העולם, עם פער של שתי נקודות מיריבו. נפומניאשצ'י השקיע 16 דקות חשיבה על המסע ה-35, אבל לא היה שום סיכוי להציל את עמדתו האבודה.

דינג חזר למסע 1. ד4 אבל דחה את הצעת נפומניאשצ'י לגמביט המלכה, והעדיף את שיטת קול. המשחק עבר כבר במסע החמישי 5...מהג7 להסתעפות נדירה והמסע השישי 6. רד7 היה חידוש ונראה ש-8...רז4 נותן לשחור לפחות שוויון. לאחר המשחק אמר דינג כי חשב שעמדתו טובה יותר בפתיחה, אך לאחר סדרת מסעים טובים של השחור התהפכו היוצרות והלבן עמד להפסיד, ולכן סיבך דינג את המשחק עם טקטיקות. דינג קלקל את מבנה הרגלים של השחור סביב המלך עם המסע 12. ר:ו6 ולאחר מכן שיחק את המסע המסוכן 17. ז4. לשחור היו סיכוי התקפה טובים בדיוק כפי שהיו ללבן. הלבן נכנס לבעיה לאחר 19. רג2 בשעה ש-19. צז1 היה שומר על שוויון. לאחר 19...פח4 היה ברור שהלבן מתמודד עם קשיים ניכרים. 24. ג4 היה כבר מסע של ייאוש ונראה היה שהשחור אמור לזכות במשחק.

לאחר המשחק אמר נפומניאשצ'י כי בשלב מסוים היה בטוח שעמדתו זכויה, "אבל גם אם אתה עומד זכוי עליך לדייק עד הסוף, וברור שהיום לא הייתי מספיק מדויק. להפסיד מעמדה זכויה זה לא הדבר הטוב ביותר לעשות, החלטתי ללכת להמשך כפוי ולהתמודד עם התוצאות, בשלב זה המשחק היה כאוטי." את המסע 27... צאז8 שיחק נפומניאשצ'י לאחר 27 שניות מחשבה בלבד, כאשר 27...פו3 היה טוב בהרבה. גם 28...רב8 שוחק מהר כאשר 28...פו5 היה עדיף. לאחר המסע ה-31 מה:ב4 היה ברור שעמדת הלבן עדיפה, אך עדיין לא זכויה. המסע 34...ו5 הדהים את דינג, שהשקיע דקה בלבד במסע 35. צ:ה6 שלאחריו עמדת השחור אבודה לחלוטין.

### משחק שלושה עשר
המשחק השלושה עשר הסתיים בתיקו לאחר חזרה משולשת על המסעים. לשני המתמודדים היו סיכויים להגיע ליתרון במהלך המשחק. התוצאה לפני המשחק האחרון היא תיקו 6.5-6.5. דינג ישחק בכלים הלבנים במשחק האחרון.

נפומניאשצ'י פתח במסע 1. ה4 והמשחק התפתח לספרדית סגורה. המסע 10. רה3 איננו חדש, אך מעולם לא שוחק ברמות הגבוהות של השחמט. לאחר המסע ה-16...פג4 הייתה לשחור עמדה שקולה לכל הפחות. המסע ה-18 של נפומניאשצ'י ו3 היה מפוקפק (מהה2 עדיף). לאחר 19. רו2 ניכר היה שנפומניאשצ'י איננו מרוצה מעמדתו.

רגע המפתח במשחק היה במסע ה-21 של השחור. דינג חשב עליו 25 דקות, כאשר המלצת התוכנה הייתה 21..צב8 והבחירה ההתקפית הייתה 21...מהז5. דינג בחר ב-21...צה5 שאיננו כה ברור ולאחריו עמדת הלבן שוב הייתה סבירה. לאחר 23...מהה7 נראה היה שנפומניאשצ'י מקבל סיכויים כלשהם אבל לאחר המסע ה-36 העמדה הייתה שקולה לגמרי והשחקנים החליטו לבצע חזרה משולשת על המסעים ולסיים בתיקו במסע ה-40.

### משחק ארבעה עשר
המשחק הארבעה עשר והאחרון במסגרת המשחקים הקלסיים הסתיים בתיקו ובעקבות התוצאה 7-7 התקיימו סדרה של משחקים מהירים לקביעת אלוף העולם.

דינג לירן בכלים הלבנים בחר בפתיחה הנימצו הודית. כבר לאחר המסע התשיעי 9..ד:ג4 היה ברור שלשחור אין יותר בעיות בפתיחה. דינג הלך להסתעפות תוקפנית במיוחד עם 12. פז5 ח6 13. ח4 אבל 13...מהג7 ניטרל את רעיונות ההתקפה של הלבן. תוכנות המחשב מצאו הסתעפויות שיכלו להביא לשחור יתרון אך לאחר המסע ה-15 העמדה הייתה שקולה לגמרי.

## משחקים בקצב מהיר (25 דקות לכל שחקן)
דינג לירן ניצח במשחק הרביעי והאחרון מבין המשחק המהירים והפך לאלוף העולם החדש.

### משחק ראשון
במשחק הראשון נוצר מבנה משונה לאחר פתיחת רגלי ד' בה הלבן לקח את רגלי ג4. נפומניאשצ'י פתח בהתקפה נגדית באגף המלך וטמן מלכודת עם המסע 22...צח5. המסע הנכון היה 23. מהג2 ולאחר 23. צב1 פה5! הלבן נזקק לדייק כדי להחזיק מעמד, אך עמד במשימה.

### משחק שני
במשחק השני נקט נפומניאשצ'י בפתיחה הספרדית ועמד טוב יותר. 21. ה:ד6 (במקום 21. רז3!) אפשר לדינג לחזור למשחק ולהשיג שוויון. למרות זאת נפומניאשצ'י המשיך ליצור בעיות עד לסיום המשחק שבו דינג שיחק בצורה מאוד מדויקת.

### משחק שלישי
במשחק השלישי הלבן ביצע פיאנקטו בשני האגפים והשיג יתרון זעיר, אך נפומניאשצ'י הצליח להשיג תיקו.

### משחק רביעי
המשחק הרביעי והמכריע נפתח שוב בפתיחה הספרדית בה מצא נפומניאשצ'י רעיון מעניין והביא את הרץ ל-ב-1, אך הרץ מצא עצמו בהמשך המשחק כלוא במיקום גרוע. כשקצב המשחק הואץ שיחק נפומניאשצ'י 29. מהו3 ודינג שיחק 29...ה4 (במקום 29..פה7); לאחר מכן המשחק הפך לשקול ונראה היה שנפומניאשצ'י יסכים לתיקו עם 44. מהה4+ אך דינג דחה את ההצעה עם 46...צז6. נפומניאשצ'י שגה עם 48. ח4 (צריך היה לשחק 48. מהו4) אך פתח בהתקפת נגד עם 52. מהג8 צג6 53. מהא8 עם הרעיון צד8. דינג שיחק בזהירות ורוב היתרון נעלם, אך עדיין היו לו מספר איומים. לאחר 58...א3 59 ח5 העמדה הייתה שקולה אך נפומניאשצ'י שיחק 59. מהג7? ולאחר שגיאה זו דינג זכה במשחק ובתואר אלוף העולם.

## קישורים חיצוניים

* מסיבת העיתונאים לפני תחילת הדו-קרב, באתר worldchampionship.fide
*המשחק הראשון באליפות העולם בשחמט 2023, באתר theweekinchess 
* המשחק השני באליפות העולם בשחמט 2023, באתר theweekinchess 
* המשחק השלישי באליפות העולם בשחמט 2023, באתר theweekinchess 
* המשחק הרביעי באליפות העולם בשחמט 2023, באתר theweekinchess 
* המשחק החמישי באליפות העולם בשחמט 2023, באתר theweekinchess 
* המשחק השישי באליפות העולם בשחמט 2023, באתר theweekinchess 
* המשחק השביעי באליפות העולם בשחמט 2023, באתר theweekinchess 
* המשחק השמיני באליפות העולם בשחמט 2023, באתר theweekinchess 
* המשחק התשיעי באליפות העולם בשחמט 2023, באתר theweekinchess 
* המשחק העשירי באליפות העולם בשחמט 2023, באתר theweekinchess 
* המשחק האחד עשר באליפות העולם בשחמט 2023, באתר theweekinchess 
* המשחק השנים עשר באליפות העולם בשחמט 2023, באתר theweekinchess 
* המשחק השלושה עשר באליפות העולם בשחמט 2023, באתר theweekinchess 
* המשחק הארבעה עשר באליפות העולם בשחמט 2023, באתר theweekinchess 
* המשחקים המהירים באליפות העולם בשחמט 2023, באתר theweekinchess 

## הערות שוליים

2023
קטגוריה:תחרויות שחמט ב-2023
קטגוריה:אסטנה: ספורט
קטגוריה:2013 באסיה